Polisie ondersoek klag van brandstigtingBrande woed voort in Nelson Mandelabaai Foto: Port Elizabeth Crime News & Community Information Centre, Facebook Die Oos-Kaapse polisie ondersoek bewerings dat twee mans glo verantwoordelik is vir die brande in Nelson Mandelabaai. ŉ Stemboodskap is vroeër op sosiale media versprei waarin ŉ man beweer hy het gesien hoe twee mans petrolkanne in die Sardiniabaai-natuurreservaat in Port Elizabeth dra. Die stemboodskap sê verder die mans het glo in die rigting van Schoemanskop gejaag en dat die gemeenskap moet help om hulle vas te trek. Kol. Priscilla Naidu, woordvoerder van die polisie, het gesê die Walmer-polisie het ŉ verklaring afgeneem by iemand wat beweer hy het gesien hoe twee mans met petrolkanne by Sardiniabaai die brande stig. Naidu het gesê niemand is nog in verband met die voorval in hegtenis geneem nie, maar die saak word ondersoek. Intussen is daar Donderdagaand voortgegaan om brande te blus in die Van Stadensrivier-gebied, Bushbuck Ridge, Sardiniabaai, Rocklands en Victoriarylaan. Mthubanzi Mniki, woordvoerder vir die munisipaliteit, het gesê nooddienste probeer lewens red sowel as die brande blus. “Afgesien van die vier informele hutte wat vroeër Donderdag afgebrand het, is daar geen ander skade aangemeld nie,” het Mniki gesê. Die brande het Woensdag in Nelson Mandelabaai begin en Donderdagoggend oor die metro begin versprei.